Diari Oficial de la Generalitat Valenciana


Sumari del DOGV 7548, del 15-06-2015 (2015/5340)

RESOLUCIÓ de 22 de maig de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 27/15-AIA Monforte del Cid.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7548

Data del DOGV
:   15-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5340


Data del document
:   22-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * Monforte del Cid
    * impacte ambiental

RESOLUCIÓ de 22 de maig de 2015, de la Direcció General d'Avaluació Ambiental i Territorial, per la qual s'ordena la publicació de l'informe d'impacte ambiental corresponent a l'expedient 27/15-AIA Monforte del Cid. [2015/5340]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual establix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 27/15-AIA Monforte del Cid.  
  
«Informe d'impacte ambiental  
Expedient: 27/5338-GXY.  
Títol: document ambiental de la connexió provisional en T a la línia L/220 kV Novelda-Saladas d'una posició GIS mòbil per a alimentació a ADIF a Monforte del Cid (Alacant).  
Promotor projecte: Red Eléctrica de España, SAU.  
Òrgan substantiu: Servici Territorial d'Energia (ATASCT/2015/14/03).  
Localització: Monforte del Cid (Alacant).  
Descripció de l'actuació  
Red Eléctrica de España, SAU, ha rebut d'ADIF una petició de subministrament per a donar servici al tren d'alta velocitat al seu pas per Monforte del Cid (Alacant), (tram Monforte-Múrcia i Alacant-Sant Isidre). El dit subministrament es farà des d'una subestació de tracció que es connectarà a la xarxa de transport d'energia elèctrica que es denominarà Torrellano i se situarà a Elx. Esta subestació està en projecte i la seua posada en funcionament queda supeditada a l'execució de modificacions en la xarxa de transport, com ara l'ampliació de la ST Saladas per a la seua connexió amb la ST Torrellano i la modificació de la línia el Palmerar-Saladas per a convertir-la en el Palmeral-Torrellano.  
Atesa la urgència a posar en servici el ferrocarril d'alta velocitat, s'ha dissenyat una solució temporal que resol de manera provisional el subministrament elèctric. Esta solució consistix en la instal·lació d'una posició mòbil de transformació, formada per un mòdul prefabricat sota envolupant metàl·lica amb aïllament en SF6 (GIS) i muntada sobre un semiremolc de dos eixos, ubicada dins dels terrenys i propietat d'ADIF. Així mateix, es dissenya una connexió en T amb la línia elèctrica de 220 kV Novelda-Saladas per a alimentar la posició esmentada. Les característiques d'estes instal·lacions no són les pròpies de la xarxa de transport d'energia elèctrica, atés el seu caràcter provisional.  
La posició GIS se situarà sobre el vial de servici d'ADIF que va paral·lel a la plataforma de la línia d'alta velocitat i els cables secs aïllats de connexió amb el transformador aniran per dins de la mateixa plataforma. La connexió en T de la GIS es fa en el buit entre els suports 17B i 18B de la L/220 kV Novelda-Saladas. El projecte es localitza íntegrament al terme municipal de Monforte del Cid i afecta únicament terrenys propietat d'ADIF.  
Per a la instal·lació de la unitat mòbil cal fer els treballs d'obra civil següents: llosa de formigó per a suport del contenidor; llosa per a grup electrogen (servici auxiliar); fonamentacions per a autovàlvules, botelles terminals, quadros elèctrics d'intempèrie i torres d'alta tensió per a la connexió en T; canals per a cables de potència i per a cables de força, control i comunicacions; caseta per als bastidors i comptadors associats al punt frontera de mesura. Es modificarà el tancament existent de la plataforma del ferrocarril per a incloure tots els equips associats.  
  
Tramitació administrativa  
Red Eléctrica de España ha iniciat l'autorització del projecte de posició GIS mòbil i connexió provisional en T amb la línia elèctrica Novelda-Saladas, davant del Servici Territorial d'Energia d'Alacant (ATASCT/2015/14/03).  
Amb data 23 de març de 2015, ha tingut entrada en el Registre d'esta conselleria un escrit del servici territorial esmentat, en el qual s'exposa que el projecte està sotmés a avaluació d'impacte ambiental simplificada d'acord amb la Llei 21/2013, de 9 de desembre, per la qual cosa es trasllada la sol·licitud d'inici de l'avaluació d'impacte ambiental simplificada. Junt amb l'escrit es remet:  
- Sol·licitud d'avaluació d'impacte ambiental simplificada del projecte, redactada pel promotor i datada el 10 de març de 2015.  
- Document ambiental de la connexió provisional en T a la línia L/220 kV Novelda-Saladas d'una posició GIS mòbil per a alimentació a ADIF a Monforte del Cid (Alacant).  
Vist l'àmbit en què es desenrotlla el projecte, el seu caràcter provisional i la seua afecció ambiental potencial no es considera que hi haja administracions públiques afectades i persones interessades la participació de les quals resulte determinant en la valoració ambiental del projecte.  
Afeccions legals  
La gestió dels residus generats atendrà el que establix la legislació estatal i autonòmica reguladora de la matèria. En particular, la gestió dels olis industrials usats ha d'adequar-se al que establix el Reial Decret 679/2006, de 2 de juny. D'altra banda, els residus de construcció es gestionaran d'acord amb el Reial Decret 105/2008, d'1 de febrer, i el Decret 200/2004, d'1 d'octubre.  
El Reial Decret 9/2005, de 14 de gener, en l'annex I enumera les activitats potencialment contaminants del sòl, entre les quals està la producció i distribució d'energia elèctrica.  
El Reial Decret 795/2010, de 16 de juny, regula aspectes específics d'equips en què s'empren gasos fluorats, com el SF6.  
El soroll generat per les activitats queda regulat per la Llei 7/2002, de 3 de desembre, i el Decret 266/2004, de 3 de desembre.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Consideracions ambientals  
El projecte preveu la instal·lació d'una infraestructura de caràcter provisional que donarà servici fins al moment en què es dispose dels equips i sistemes definitius per a donar subministrament elèctric al ferrocarril d'alta velocitat. Les dimensions del projecte són escasses i no altera l'ús del sòl en què s'ubica, ja que va ser expropiat per ADIF per a usos associats al ferrocarril. No obstant això, el document ambiental analitza l'entorn pròxim a l'actuació, en una superfície aproximada de 9 km². Es tracta d'una extensió de terreny pla, de vocació agrícola, localitzat a la vall del Vinalopó, en la confluència amb el riu Tarafa.  
L'actuació no afecta els llits esmentats, que són els elements més pròxims en què es detecta vegetació d'interés (alberguen hàbitats prioritaris, segons la cartografia disponible). No afecta vies pecuàries o forests d'utilitat pública, ja que com s'ha dit, se situa sobre terrenys expropiats per ADIF. No hi ha afecció directa sobre cap espai natural protegit ni s'observa la presència de cap element natural d'interés. Com que s'ubica sobre terrenys ja alterats per les obres de ferrocarril, es té informació relativa a l'absència de patrimoni cultural que puga resultar afectat per l'actuació. L'àmbit no està afectat per riscos naturals rellevants. Es tracta d'un àmbit inclòs en la delimitació de zones de protecció d'avifauna per línies elèctriques; no obstant això, la connexió es dissenya amb distàncies de seguretat adequades a línies de 220 kV, que eviten l'electrocució en el tram aeri, amb cable sec aïllat en el tram més pròxim al sòl i sense cable de terra, la qual cosa evita el risc per a la fauna. No hi ha nuclis urbans en les proximitats de l'actuació.  
  
A fi de minimitzar les potencials afeccions ambientals associades a l'actuació, s'ha triat el punt d'encreuament de la L/220 kV Novelda-Saladas amb el ferrocarril d'alta velocitat per a connectar la posició de subministrament i reduir així al mínim possible la longitud de la línia d'alimentació. Les instal·lacions en projecte s'ubicaran sobre els terrenys expropiats per ADIF per a la construcció del ferrocarril, entre els PK 103+100 i 103+400 de la línia d'alta velocitat, per la qual cosa l'accessibilitat a la zona de treball és bona i es fa per camins asfaltats. Així mateix, la instal·lació quedarà integrada visualment en el conjunt d'infraestructures que formen part de la línia d'alta velocitat i encaixat en els terrenys aterrassats circumdants. El transformador triat consistix en un mòdul prefabricat sota envolupant metàl·lica i aïllament en SF6. Esta configuració reduïx el soroll emés i permet reduir les dimensions de l'equip. Tots els equips aniran en l'interior d'un contenidor dotat dels sistemes necessaris de seguretat.  
En l'execució del projecte, les afeccions no seran rellevants, atesa la bona accessibilitat i el desenrotllament d'este sobre terrenys ja alterats per les obres del ferrocarril i sobre els quals va el vial de servici. No obstant això, les obres comptaran amb supervisió ambiental. Finalitzades les obres, es netejarà la zona i es rehabilitarà qualsevol dany ocasionat.  
Durant el funcionament de la instal·lació, pot produir-se una fuga de SF6. Per a evitar este risc, el circuit de circulació és pràcticament hermètic, la qual cosa, unit a un correcte manteniment, pràcticament elimina el risc. El so produït pels equips és escassament audible a causa de la seua configuració. No hi ha nuclis urbans pròxims i la vivenda més pròxima, situada a més de 200 m i al costat oposat de la plataforma del ferrocarril, no resultarà afectada. No es preveu afecció per camps electromagnètics. La tipologia de la línia elèctrica, sense cable de terra i amb distàncies de seguretat suficients, així com cable aïllat en la zona més pròxima al terreny, evita el risc de col·lisió i electrocució d'avifauna.  
  
D'acord amb el que preveu el tràmit d'avaluació d'impacte ambiental simplificada, este informe d'impacte ambiental s'ajusta als criteris de l'annex III de la Llei 21/2013, de 9 de desembre, i analitza les característiques del projecte, la seua ubicació i les característiques del potencial impacte; de tot això, es conclou que el projecte no ha de sotmetre's a una avaluació d'impacte ambiental ordinària, ja que no té efectes significatius sobre el medi ambient.  
Consideracions jurídiques  
La línia elèctrica a 220 kV entre ST Novelda i ST Salades va obtindre declaració d'impacte ambiental per Resolució de la Secretaria General per a la Prevenció de la Contaminació i el Canvi Climàtic de 21 de desembre de 2006. L'actuació proposada consistix en la modificació de la línia esmentada per a la introducció d'una posició GIS provisional que permeta alimentar la línia d'alta velocitat amb caràcter temporal, per la qual cosa constituïx un dels supòsits previstos en l'article 7.2.c de la Llei 21/20617, de 9 de desembre.  
L'expedient ha observat el tràmit d'avaluació d'impacte ambiental simplificada previst en la secció segona del capítol II del títol II de la Llei 21/2013, de 9 de desembre.  
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule l'informe d'impacte ambiental següent:  
  
Primer  
El projecte de connexió provisional en T a la línia L/220 kV Novelda-Saladas d'una posició GIS mòbil per a alimentació a ADIF a Monforte del Cid (Alacant), promogut per Red Eléctrica de España SAU, no té efectes significatius sobre el medi ambient, sempre que es desenrotlle en els termes que preveuen el document ambiental i este informe d'impacte ambiental, per la qual cosa no requerix sotmetre's a una avaluació d'impacte ambiental ordinària.  
  
Segon  
Notificar a les persones interessades que, d'acord amb l'article 47.6 de la Llei 21/2013, de 9 de desembre, contra este informe d'impacte ambiental, no es pot interposar cap recurs, sense perjuí que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
Publicar en el Diari Oficial de la Comunitat Valenciana este informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
València, 24 d'abril de 2015.- El director general d'Avaluació Ambiental i Territorial: Juan Giner Corell.»  
  
València, 22 de maig de 2015.- El director general d'Avaluació Ambiental i Territorial: Juan Giner Corell.